Sundhedsberedskabet i Mariagerfjord Kommune har besluttet at lukke kommunens dagcentre, aktivitetscentre og væresteder, der henvender sig til ældre og udsatte borgere. Det sker for at skærme dem mod unødige risici for at blive udsat for smitte med coronavirus. Ifølge velfærdsdirektør Peter Møller Rasmussen vil kommunen gøre sit for at forhindre, at ældre og svage borgere bliver smittet for coronavirus. - Vi har et særligt ansvar for at passe godt på vores ældre og svage borgere i denne helt særlig situation. Derfor har vi besluttet at lukke for vores dagcentre, aktivitetscentre og væresteder indtil videre, siger Peter Møller Rasmussen. Direktøren anerkender, at lukningerne er en gene for de berørte borgere. - Vi ved, at borgerne har stor glæde af vores tilbud, men vi vurderer, at deres sikkerhed og sundhed er det vigtigste. Selvom vores tilbud lukker for en tid, vil vi forsøge at skabe en god hverdag for vores borgere. Personalet på de berørte tilbud vil nemlig hjælpe borgerne på anden vis, siger direktøren.
Dagtilbud for ældre og udsatte borgere lukkes for at forebygge spredning af coronavirus.